Elpa (grupa)

Vēsture

Rokgrupa „Elpa” (jeb padomju kultūras terminoloģijā "vokāli instrumentālais ansamblis") izveidots Daugavpilī 1983. gadā, tās sākotnējais sastāvs:
Valdis Rundzāns — bass, Jānis Logins — taustiņi, balss, Anita Purene — balss, Valērijs Ņikitins — ģitāra, Arkādijs Ērenburgs — bungas. Grupas nosaukums radies Ojāra Vācieša tāda paša nosaukuma dzejoļu krājuma ietekmē. Jau 1983. gadā grupas sastāvs krietni mainās, tagad tajā ietilpst Arturs Pribilovs — ģitāra, Aivars Jansons — ģitāra, Vladimirs Suvalovs — taustiņi, Ivars Caune — taustiņi, balss, Andrejs Proščenko — bungas un Sandra Spāģe — balss.
1985. gadā grupa uzvar tolaik obligātajā zonālajā pašdarbības ansambļu skatē, kas dod tiesības koncertēt plašākai publikai, kā arī gūst labus panākumus republikas skatē ar savu progresīvo un laikmetīgo skanējumu. 1985. gada sākumā par grupas oficiālo saimnieku kļūst Daugavpils rajona kultūras nams "Vārpa".
Klāss Vāvere par grupu raksta: "Grupa no Daugavpils — savrupnieki gan ģeogrāfiskā, gan muzikālā ziņā. Sākotnēji visus vieno liela neapmierinātība ar tālaika latviešu rokmūziku un vēlēšanās radīt savu alternatīvu — maksimālisms, kas labi jūtams "Elpas" agrīnajā darbībā. Iepriekš mūziķi spēlējuši visdažādākajos stilos un žanros — no simfoniskās mūzikas līdz avangardam un džezam. Šis muzikālais kosmopolītisms rod atblāzmu arī "Elpas" repertuārā, sākotnēji pamatā saglabājot new wave vaibstus ar sarežģītiem ritmiem un harmonijam, izteikti intensīvu basa un bungu dunoņu."
1986. gadā ""Mikrofona" aptaujā „Elpa” piedalās ar dziesmām "Ezers" un "Senā dziesma", kas iekļūst populārāko divdesmitniekā, un grupa tiek atzīta par labākajiem „Mikrofona aptaujas” debitantiem. Turpmākajos gados grupa spēlē koncertus Latvijā, Krievijā, Baltkrievijā, Ukrainā un Lietuvā, uzstājas kopā ar grupām „Credo”, „Remix”, „Līvi”, „Jumprava”, „ODIS”, „Sīpoli” un citām.
1987. gadā grupa Latvijas Radio studijā ieraksta ciklu „Daugavas valoda”. Top dziesmas "Kad būsi piedzimis", "Āderes", "Gan es tevi izauklēšu" un citas ar Arvīda Skalbes un citu autoru tekstiem.
1990. gadā pēc grupas iniciatīvas tiek izveidota radošā studija, kurā iecerēts apvienot Daugavpils rajona rokgrupas un nodrošināt tām materiāli tehnisko bāzi, tajā iesaistās gan "Elpa", gan grupas "Stikli", "Formula" un "Fatum".
1993. gadā studijā "Elpa Stu­dio" Daugavpilī ierakstīts J. Logina dziesmu albums ar Leonīda Breikša vārdiem "Ticība", kas nāk klajā 1994. gadā. Ier­ak­stā piedalījušies: Jānis Logins — vokāls, taustiņinstrumenti, mūzikas autors, Valdis Rundzāns — basģitāra, skaņu režija, Ivars Caune — skaņu režija, Valērijs Ņik­itins — ģitāra, kā arī Rus­lans Margevičs — soprān­sak­so­fons, klarnete, Ilona Kudiņa — flauta, vokālā grupa un Dau­gavpils Latviešu kultūras cen­tra jauk­tais koris "Daugava" un Dau­gavpils rajona kultūras nama kameransamblis.
1995. gadā grupas darbību pārtrauc komponista, solista un taustiņinstrumentālista Jāņa Logina traģiskā nāve.
2008. gada sākumā izveidots jauns mūziķu sastāvs, grupa piedalās vairākos koncertos Latgalē, kā arī festivāla „Bildes” veterānu koncertā. Nāk klajā no jauna ierakstītas dziesmas "Spītā pacelties", "Labrīt" un "Izdzīvot".
2015. gadā grupa atsāk uzstāties jaunā sastāvā: Atis Ieviņš (vokāls), Valdis Rundzāns (basģitāra), Artūrs Pribilovs (ģitāra), Māris Elksnis (taustiņinstrumenti), Jurijs Čekušins (sitamie instrumenti).